***III Profesionālās tālākizglītības programmas - 3. kvalifikācijas līmenis***

**Mazumtirdzniecības komercdarbinieks**

***Profesionālās darbības pamatuzdevumi***

Mazumtirdzniecības komercdarbinieks veic:

* materiālo vērtību uzskaiti, kontroli un saglabāšanas nodrošināšanu;
* tirgus izpēti un preču virzīšanu tirgū;
* pircēju apkalpošanu.

***Darba apstākļi***

Mazumtirdzniecības komercdarbinieka darbs lielākoties norit uzņēmuma un klientu biroja telpās, tirdzniecības telpās vai noliktavās. Atkarībā no darbības jomas darba apstākļi var būt atšķirīgi, taču tie vienmēr ir dinamiski un saistīti ar cilvēkiem – pircējiem, piegādātājiem, sadarbības partneriem, kolēģiem. Ja mazumtirdzniecības komercdarbinieks strādā izbraukumā, jārēķinās ar dažādiem laika apstākļiem. Darba laiks var būt ļoti atšķirīgs – astoņu stundu darba diena birojā strādājošiem, maiņu darbs tirdzniecības vietu darbiniekiem vai nenormēts darba laiks pārdošanas aģentiem.

***Darba iespējas***

Mazumtirdzniecības komercdarbinieks var strādāt tirdzniecības uzņēmumu struktūrdaļās vai kā pašnodarbināta persona, vai kā individuālais komersants.

***Profesionāli svarīgas īpašības un prasmes:***

* mērķtiecība, uzņēmība;
* sabiedriskums, ekstraversija;
* taktiskums, pacietība;
* prasme noteikt uzņēmuma tirgus daļu un mērķauditoriju, analizējot tirgu;
* prasme izstrādāt pārdošanai atbilstošu preču virzīšanas politiku un veicināt uzņēmuma zīmola atpazīstamību;
* prasme analizēt un izvērtēt preču piegādes avotus, izmantojot preču piegādātāju datubāzi;
* pārzināt mazumtirdzniecības tehnoloģiskos procesus, koordinēt to secību;
* prasme piedāvāt, demonstrēt preci un informēt pircējus par preces iegādes noteikumiem, izvērtējot pircēja vajadzības.